КIуэкIуэ Юрий Шаймиев Минтимер ехъуэхъуащ ар илъэс 80 зэрырикъумкIэ
Къэбэрдей-Балъкъэрым и Iэтащхьэм Instagram-м щиIэ напэкIуэцIым щехъуэхъуащ Тэтэрстан Республикэм и япэ Президенту щыта Шаймиев Минтимер:
«ПщIэ зыхуэсщI Минтимер Шарип и къуэ! Си гум къыбгъэдэкIыу сынохъуэхъу уи юбилеймкIэ, узыншагъэ быдэ, мамырыгъэрэ зэIузэпэщыгъэрэ уиIэну си гуапэщ.
Къэбэрдей-Балъкъэрымрэ Тэтэрстанымрэ илъэс куэд хъуауэ яку дэлъщ зэныбжьэгъуфI зэпыщIэныгъэхэр. Абыхэм я лъабжьэр 90 гъэхэм я пэщIэдзэм зыгъэтIылъар Уэрэ ди республикэм и япэ Президенту щыта КIуэкIуэ Валерий Мухьэмэд и къуэмрэщ. Аращ зи фIыгъэр Iуэху зэдэщIэнкIи щэнхабзэ и лъэныкъуэкIи диIэ хъуа лъэныкъуитI зэпыщIэныгъэхэр. Псом хуэмыдэу къыхэзгъэщыну сыхуейт урысей къэралыгъуэр гъэбыдэным, ди къэралым и зэкъуэтыныгъэмрэ ар зыуэ щытынымрэ хъумэным уэ хуэпщIа хэлъхьэныгъэшхуэр», — итщ хъуэхъу тхыгъэм.
КъБР-м и Iэтащхьэмрэ Правительствэмрэ я пресс-IуэхущIапIэ.
